钦定古今图书集成/明伦汇编/官常典/第244卷 > 马愉
## 钦定古今图书集成/明伦汇编/官常典/第244卷 > 马愉

按《明外史》本传：“愉字性和，临胊人。宣德二年进士第
一，授翰林修撰。九年秋，特简史官及庶吉士三十七
七人进学文渊阁，以愉为首。正统元年，以杨士奇荐，
与苗衷、高谷、曹鼐同直经筵，进侍读，预修《宣宗实录》
成，进侍读学士。五年，诏以本官入内阁，参预机务，寻
进礼部右侍郎。十二年卒，赠尚书兼学士。”赠官兼职
自愉始。愉以文学受知两朝，端重简默，门无私谒，论
事务宽厚。尝奏天下狱久者多瘐死，宜简使者分道
决遣。帝纳焉。边警，方命将，而别部使至，众议执之。愉
言：“赏善罚恶，为治之本。波及于善，非法，乘人之来，执
之不武。”帝然之，厚遣其使。